誡兒姪八百字
作者：范質
朝代：宋

paragraphs: 去年初釋褐，一命列蓬丘。
青袍春草色，白紵棄如仇。
適會龍飛慶，王澤天下流。
爾得六品階，無乃太爲優。
凡登進士第，四選昇校讎。
歷官十五考，敘階與爾儔。
如何志未滿，意欲凌雲遊。
若言品位卑，寄書來我求。
省之再三歎，不覺淚盈眸。
吾家本寒素，門地寡公侯。
先子有令德，樂道尚優游。
生逢世多僻，委順信沈浮。
仕宦不喜達，吏隠同莊周。
積善有餘慶，清白爲貽謀。
伊余奉家訓，孜孜務進修。
夙夜事勤肅，言行思悔尤。
出門擇交友，防慎畏薰蕕。
省躬常懼玷，恐掇庭闈羞。
童年志於學，不惰爲箕裘。
二十中甲科，赬尾化爲虬。
三十入翰苑，步武向瀛洲。
四十登宰輔，貂冠侍冕旒。
備位行一紀，將何助帝猷。
即非救旱雨，豈是濟川舟。
天子未遐棄，日益素餐憂。
黄河潤千里，草木皆浸漬。
吾宗凡九人，繼踵昇官次。
門內無白丁，森森朱綠紫。
鵷行洎內職，亞尹州從事。
府掾監省官，高低皆清美。
悉由僥倖昇，不因資考至。
朝廷懸爵秩，命之曰公器。
才者祿及身，功者賞於世。
非才及非功，安得專厚利。
寒衣內府帛，饑食太倉米。
不蠶復不穡，未嘗勤四體。
雖然一家榮，豈塞衆人議。
顒顒十目窺，齪齪千人指。
借問爾與吾，如何不自媿。
戒爾學立身，莫若先孝弟。
怡怡奉親長，不敢生驕易。
戰戰復兢兢，造次必於是。
戒爾學干祿，莫若勤道藝。
嘗聞諸格言，學而優則仕。
不患人不知，惟患學不至。
戒爾遠恥辱，恭則近乎禮。
自卑而尊人，先彼而後己。
相鼠與茅鴟，宜鑒詩人刺。
戒爾勿曠放，曠放非端士。
周孔垂名教，齊梁尚清議。
南朝稱八達，千載穢青史。
戒爾勿嗜酒，狂藥非佳味。
能移謹厚性，化爲凶險類。
古今傾敗者，歷歷皆可記。
戒爾勿多言，多言者衆忌。
苟不慎樞機，災危從此始。
是非毀譽間，適足爲身累。
舉世重交遊，擬結金蘭契。
忿怨容易生，風波當時起。
所以君子心，汪汪淡如水。
舉世好承奉，昂昂增意氣。
不知承奉者，以爾爲玩戲。
所以古人疾，蘧蒢與戚施。
舉世重任俠，俗呼爲氣義。
爲人赴急難，往往陷刑死。
所以馬援書，殷勤戒諸子。
舉世賤清素，奉身好華侈。
肥馬衣輕裘，揚揚過閭里。
雖得市童憐，還爲識者鄙。
我本羈旅臣，遭逢堯舜理。
位重才不充，戚戚懷憂畏。
深淵與薄冰，蹈之唯恐墜。
爾曹當憫我，勿使增罪戾。
閉門斂蹤跡，縮首避名勢。
名勢不久居，畢竟何足恃。
物盛必有衰，有隆還有替。
速成不堅牢，亟走多顛躓。
灼灼園中花，早發還先萎。
遲遲澗畔松，鬰鬰含晚翠。
賦命有疾徐，青雲難力致。
寄語謝諸郎，躁進徒爲耳。